钦定古今图书集成/明伦汇编/氏族典/第126卷 > 陈文伟
## 钦定古今图书集成/明伦汇编/氏族典/第126卷 > 陈文伟

按《江夏县志》：“文伟，正统丁卯举人，膂力过人，尝五更之田间，遇虎，以手搏之，虎死后会试，场屋火，以右手
据墙垣，左手持同事生履肩而出，活数十人。火势迫，
迺揖后至者曰：‘吾力止此矣’。遂名动天下。后选安丘
知县。贼掠库金，文伟以一骑一弹驰赴之，弹发中贼
左目，再弹中右耳，贼大骇，伏地。文伟曰：‘好为我送库
金还’。”群贼唯命。文伟以一骑尾其后。抵县，群贼请死，
文伟曰：“吾何有诸贼奴！”各杖三十遣之。御史竟以纵
寇论劾，免官罢归。